b"\n_START_ARTICLE_\nVoyeurismi\n_START_PARAGRAPH_\nVoyeurismi (ransk. voyeur /vwa.j\xc5\x93\xca\x81/ 'katselija') eli tirkistelynhalu on parafilia eli seksuaalinen k\xc3\xa4yt\xc3\xb6sh\xc3\xa4iri\xc3\xb6, jossa asianosainen haluaa tarkkailla alastomia ihmisi\xc3\xa4 tai toisen sukupuoliyhdynt\xc3\xa4\xc3\xa4. Tavallisesti t\xc3\xa4m\xc3\xa4 tapahtuu tirkistelyn kohteen tiet\xc3\xa4m\xc3\xa4tt\xc3\xa4 ja johtaa kiihottumiseen ja masturbaatioon. Tirkistelij\xc3\xa4 ei yleens\xc3\xa4 pyri kontaktiin tirkistelyn kohteen kanssa vaan muodostaa t\xc3\xa4st\xc3\xa4 eroottisia fantasioita itsetyydytyksens\xc3\xa4 tueksi. Toisinaan on sanottu voyeuristiksi my\xc3\xb6s henkil\xc3\xb6\xc3\xa4, joka yhdynn\xc3\xa4ss\xc3\xa4 ollessaan nauttii siit\xc3\xa4, ett\xc3\xa4 l\xc3\xa4sn\xc3\xa4 on tirkistelij\xc3\xa4._NEWLINE_Toiminnasta saattaa kehitty\xc3\xa4 riippuvuutta aiheuttava pakkotoiminto, jolloin puhutaan sukupuolisesta tirkistelyh\xc3\xa4iri\xc3\xb6st\xc3\xa4 (ICD-10 F65.3). Useimmilla henkil\xc3\xb6ill\xc3\xa4, joilla on diagnosoitu seksuaalinen tirkistelyh\xc3\xa4iri\xc3\xb6, on todettu heikot sosiaaliset taidot, voimakkaita alemmuuden ja riitt\xc3\xa4m\xc3\xa4tt\xc3\xb6myyden tunteita ja ep\xc3\xa4kypsyytt\xc3\xa4 kohdata toinen ihminen seksuaalisesti tasavertaisena yksil\xc3\xb6n\xc3\xa4._NEWLINE_On my\xc3\xb6s olemassa tirkistelynhalun muoto, joka ei tuota seksuaalista kiihottumista. T\xc3\xa4llainen tirkistely on useimmissa maissa kriminalisoitu kotirauhaan ja yksityisyyteen kohdistuvana rikkeen\xc3\xa4 ja hyvien tapojen vastaisena.\n_START_SECTION_\nTirkistelyesitys\n_START_PARAGRAPH_\nTirkistelyesityksess\xc3\xa4 eli peep show'ssa pornon\xc3\xa4yttelij\xc3\xa4 esiintyy tietoisesti tirkistelij\xc3\xb6ille."